Адис Абеба
Адѝс А̀беба (, , „ново цвете“) е столицата и най-големият град на Етиопия, разположен в централната част на страната и с административен статут на регион. Населението му е около 3 400 000 души (2008).

География 
Адис Абеба се намира на 2355 m надморска височина в подножието на връх Ентото в Етиопското плато, на 500 km югозападно от бреговете на Индийския океан и на 750 km източно от река Нил.

Растителността в границите на града е доста бедна, представена е от пустинни и полупустинни храсти и треви.

Климатът на Адис Абеба е преобладаващо планински. Средната месечна температура е висока през цялата година.

История 

През 1879 г. императорът на държавата Шева Менелик II посещава руините на древен град и останки от църква, построени тук през средните векове. Неговият интерес към този регион нараства, след като императрица Таиту Бетул харесва мястото заради многобройните извори и същата година започва строителство на църква на върха Ентото, както и къща за себе си и съпруга ѝ. Императорът разбира, че мястото ще е подходящо за военна база за походите му на юг.

Столицата е основана тук през 1886 г. Предполага се, че това е станало по-късно поради факта, че наоколо нямало източници на храна и дървен материал. Когато Менелик станал император на Етиопия, той пренесъл столицата си тук и наименувал града Адис Абеба. Евкалиптовите дръвчета, засадени във и около града, са негова идея. Менелик престроява къщата на Таиту в дворец, в който днес се намира правителството на Етиопия.

По време на Втората италианско-етиопска война италиански военни окупират града на 5 май 1936 г., избивайки около милион етиопци с иприт (за да се избегне бомбардировка на града). След победата на британските войски и етиопските въстаници над италианската армия в началото на Втората световна война император Хайле Селасие се завръща в столицата, „повредена“ от окупационните действия, и започва работа по възстановяването ѝ. Днес тук се намират щабовете на Африканския съюз и на Икономическата комисия за Африка към ООН.

В Националния етиопски музей може да се види гипсово копие на Люси – реконструираната по намерен на територията на Етиопия скелет на жена-австралопитек. Това е най-древният човек, чиито останки са намирани. Затова именно се смята, че градът е „люлка“ на човечеството.

Население 

Населението на етиопската столица през 2008 година е 3 147 000 души и нараства с 8% годишно. Градът често е наричан и „столица на Африка“ заради дългата си история. Тук се намира и централата на Африканския съюз. Близо 24% от градското население на страната живее в столицата.

Мнозинството от населението на града са амхара (47,05%), следват оромо (19,51%), гураге (16,34%), тиграи (6,18%) и 10,92% други националности. Мнозинството от населението са християни – общо 83% (74,7% – православни, 7,8% – протестанти, 0,5% – католици), следват мюсюлманите (16,2%) и 0,8% изповядват други религии.

Адис Абеба е един от най-чистите и безопасни градове на Черния континент. По улиците почти няма просяци, а най-тежките престъпления, които се извършват тук, са джебчийство и измами.

Управление

Икономика 

През последните години в града започва строителен бум – молове и модерни небостъргачи се появяват в градския пейзаж. Според някои това е „спа-столицата“ на Африка. Около града има много обработваеми площи, на които работят пристигащите от селата и по-малките градове хора.

Инфраструктура 

Транспортът в града включва обществени автобуси и синьо-бели таксита, наричани „сини магарета“. В тях обикновено се побират около 15 души. Във всяко такси има по двама служители – единият шофира, а другият събира таксите.

Адис Абеба се обслужва от международното летище „Боле“, чийто нов терминал е открит през 2003 г. Старото летище „Лидета“ в западния район, наричано „Старото летище“, се използва от малки самолети, военни самолети и хеликоптери. Градът има и железопътна връзка със столицата на Джибути – Джибути в стила на френските железници.

Култура 

В града се намира Университетът на Адис Абеба, който преди се е казвал Университет „Хайле Селасие I“ в чест на бившия император на Етиопия.

В центъра на града има паметник на А. С. Пушкин, за прадядото на който, Абрам Ханибал, се предполага, че е бил роден в Етиопия.

Известни личности 
 Родени в Адис Абеба
 Махдер Ассефа (р. 1987), актриса
 Гелиля Бекеле (р. 1986), манекенка
 Сахле-Ворк Зевде (р. 1950), политик
 Лия Кебеде (р. 1978), актриса
 Семра Кебеде (р. 1987), актриса
 Джули Мерету (р. 1970), художничка
 Кидан Тесфахун (р. 1984), манекенка
 Мхадере Тигабе (р. 1992), манекенка

 Починали в Адис Абеба
 Абебе Бикила (1932-1973), лекоатлет
 Фриц Моргенхалер (1919-1984), швейцарски психолог

Източници